Der har aldrig været mere brug for revolution end nu | Information\nDer har aldrig været mere brug for revolution end nu\nDet er paradoksalt, at ledelsen i SF og Enhedslisten har travlt med at omskrive partiprogrammer og lægge afstand til partiernes revolutionære rødder, når monopolkapitalismen raser, det kapitalistiske system står i en historisk krise og fattigdommen spreder sig\nBåde de røde faner og Che Guevara var repræsenteret på Enhedslistens årsmøde i maj. Men ledelsen har travlt med at begrave de revolutionære tanker.\nI øjeblikket kører der en stor kampagne i de borgerlige medier. Toppen af Enhedslisten og SF spiller velvilligt med. Kampagnens hovedpointe er, at begreber som revolution og socialisme er forældede, at principprogrammerne i Ø og SF bør ændres, at socialisme, revolution, klassekamp og kommunisme skal skrives ud og at et hvert alternativ til det bestående samfund døde med Sovjet Unionens sammenbrud.\nI artiklen 'Revolutionen er gået af mode' (28. september), går Information endda så vidt som til at erklære at »Verden har ændret sig så meget, siden programerklæringerne blev udfærdiget, at der heller ikke længere er nogen, som tror på virkeliggørelsen af de røde teorier.«\nDet er en noget bastant udmelding må man sige. Særlig set i lyset af, at venstrefløjen stadig udgør en anselig del af medlemmerne i både Enhedslisten og SF. Ved folketingsvalget var tre af top-fem-kandidaterne for SF i København fra venstrefløjen i partiet. Og i Enhedslisten så man venstrefløjen tydeligt på sidste årsmøde, da 48 pct. stemte imod Libyenkrigen og da flertallet valgte at støtte kampen imod terrorlovene finansielt — på trods af folketingsgruppens modstand.\nAt verden udvikler sig, er ingen nyhed. Tiden går nu en gang, som den går. Det essentielle er, om der med tidens gang også sker grundlæggende ændringer, der nødvendigvis må forandre vores måde at anskue verden på. Det er, hvad højrefløjen påstår, når den siger, at tiderne er løbet fra begreber som socialisme og revolution.\nDesværre bliver dette sjældent til mere end netop, påstande. Påstande, der sjældent følges op af analyser eller gennemtænkte argumenter. I stedet fremføres blot popsmarte bemærkninger om 1970'er retorik og gammelkommunisme.\nEnhedslisten blev dannet i 1991 — altså efter stalinismens sammenbrud i Østeuropa og midt i den største ideologiske offensiv fra borgerskabet, vi har set i over hundrede år. Alligevel mente man altså ikke dengang, at socialismen eller troen på revolutionen var uaktuel.\nSå hvad er det, der er sket de seneste 20 år, der har gjort socialismen forældet? Svaret er klart: Intet. Samfundet er stadig præget af, at nogle få ejer virksomhederne og kontrollerer økonomien, mens resten af os arbejder for dem.\nKarakteren af samfundet som kapitalistisk har ikke forandret sig grundlæggende de sidste 200 år og da slet ikke de seneste 20.\nTværtimod har udviklingen netop bevæget sig imod en udvidelse af kapitalismen ind i alle dele af samfundet og en globalisering af verdensmarkedet.\nUligheden vokser og verdensmarkedet kontrolleres af færre og færre monopollignende virksomheder og karteller.\nAntallet af arbejdere har aldrig været så højt, og tidligere samfundsgrupper som småbønder og husmænd er praktisk talt ikke eksisterende i dag.\nAlt sammen en udvikling Marx og Engels forudså og beskrev i Det kommunistiske manifest.\nMan savner med andre ord en dybdegående videnskabelig analyse af, hvorfor ideen om socialisme ikke længere er aktuel og ikke mindst af, hvorfor kapitalismen og liberalismen — samfundssystemer, der er langt ældre end ideen om socialisme — stadig er aktuelle, hvis socialisme ikke er.\nSF og Ø har mistet troen\nDet er ikke tilfældigt, at opgøret med socialismen og revolutionsbegrebet i SF og Enhedslisten er kommet samtidig med, at toppen af partierne er drejet længere og længere til højre i den daglige politik.\nEt grundlæggende socialistisk og revolutionært program handler ikke blot om, hvad man en gang i fremtiden gerne vil. Nej, det handler i allerhøjeste grad om, hvad man vil, og tror, er muligt i dag i det daglige arbejde.\nSandheden er jo, at hvis vi fjerner et hvert alternativ til kapitalismen og markedsøkonomien fra vores program, så er der jo ikke andet tilbage end at forsøge at administrere kapitalismen, markedet og den borgerlige stat, så godt som man nu kan.\nOg hvad betyder det i en krisetid? Nedskæringer, besparelser, miljøødelæggelse, krig og hetz imod studerende, arbejdsløse, pensionister og flygtninge. Det er den udvikling, vi har set i SF, samtidig med at partiprogrammet er blevet pillet ned. Og det er den samme udvikling, vi i dag ser i Enhedslisten.\nEnhedslisten er ikke længere det principfaste parti, som mange ser det som. Folketingsgruppens godkendelse af Libyenkrigen og udsending af krigsskibe til Somalia er ikke enkeltstående fejl — det er resultatet af en total mangel på revolutionære visioner og et socialistisk alternativ.\nSF og Enhedslistens støtte til Libyen-krigen var et resultat af manglende tiltro til det revolutionære potentiale hos de arabiske masser.\nPå samme måde er Enhedslistens gentagende indgåelser af nedskæringsforlig i København et resultat af manglende tro på, at man kan forandre situationen gennem udenomsparlamentarisk kamp.\nAlternativ til bøjet nakke\nKapitalismens verdensomspændende krise betyder, at der kun er to måder at hente penge på i samfundet. Enten tager man dem fra arbejderne, de fattige, studerende og pensionisterne. Eller også må man angribe kapitalisternes ejendomsret over banker og industri samt deres enorme formuer.\nMen hvis man har fjernet enhver vision om alternativer til kapitalismen og den private ejendomsret, hvad skal man så svare, når kapitalisterne truer med at flytte deres virksomheder og investeringer ud af landet, hvis man rører deres formuer?\nDet er alt sammen meget simpelt: man opgiver sin krav og accepterer nedskæringer i stedet — præcis som ledelserne af S -SF allerede har gjort.\nAlternativet er at sige: lukker I virksomhederne, så nationaliserer vi bankerne og industrien, sætter dem under demokratisk kontrol og bruger de enorme profitter på velfærd.\nDet er imidlertid kun muligt, hvis man rent faktisk mener, at en demokratisk planlagt økonomi kan lade sig gøre, og at det er »nødvendigt at gennemføre en revolution — i betydningen et gennemgribende systemskifte, hvor en mobiliseret og velorganiseret arbejderklasse og dens allierede fratager den herskende klasse de enorme magtmidler, den reelt bestyrer i dag« ... præcis som Enhedslistens principprogram foreskriver.\nAt revolutionen skulle være gået af mode, er unægtelig en noget besynderlig påstand i disse tider.\nKapitalismen befinder sig i en verdensomspændende krise, hvis lige vi ikke har set siden 1930'erne. Selv The Economist og The Times har indrømmet, at Marx havde ret.\nI Mellemøsten og Nordafrika har den arabiske revolution spredt sig fra et land til et andet. De revolutionære masser på gaderne — ikke reformsøgende og pragmatiske partier — væltede diktaturerne i Egypten, Tunesien og Yemen.\nRevolutionerne har nu spredt sig til Spanien og Grækenland. I Latinamerika har vi de sidste 12 år set, hvordan revolutionen, der begyndte i Venezuela, har spredt sig ud over hele kontinentet. Her diskuteres indførslen af en socialisme for det 21. århundrede — ikke i en fjern fremtid, men nu og her.\nVi skal som minimum tilbage til 1960'erne og 1970'erne, måske endda til 1917 for at finde et tidspunkt, hvor revolution og socialisme har været mere på dagsordenen end nu.\nI den sammenhæng er det sørgeligt at se, at mens store dele af verden udkæmper revolutioner eller ivrigt diskuterer socialismen som en forestående realitet, har ledelsen af den danske arbejderbevægelse solgt ud og forrådt alt, hvad den har kæmpet for siden den danske arbejderbevægelses oprindelse i 1870'erne. Det forhold kommer kampen i arbejderpartierne til at stå om.\nTiden er ikke inde til at være ansvarlig over for et system, der er grundlæggende forkert. Tiden er inde til at skabe et nyt uden kriser, fattigdom, krig, racisme og miljøødelæggelse: et socialistisk demokrati.\nNiklas Zenius Jespersen er forhenværende folketingskandidat for Enhedslisten og fast skribent på avisen Socialistisk Standpunkt\n08. oktober, 2011 - 08:51\n"Eller også må man angribe kapitalisternes ejendomsret over banker og industri samt deres enorme formuer.", skriver Niklas Zenius Jespersen.\nI første omgang kunne man vel nøjes med at søge gennemført, at ikke kun privat ejet kapital skal have monopol på at drive bank- og industrivirksomhed, men at også offentligt ejet kapital skal have adgang.\nSelv ud fra liberal tankegang bør der vel være lige ret for såvel privatejet som fællesejet kapital til at drive sådanne virksomheder.\nSå burde det ikke være svært for EL, SF, S og R at enes om at igangsætte, i første omgang mindre forsøg, med sådanne fællesejede profitgivende virksomheder - f.x. med midler fra erhvervsstøtten.\n08. oktober, 2011 - 10:10\nDet enkleste var selvfølgelig at sige: rejs! så nationaliserer vi jeres ejendom.\n08. oktober, 2011 - 10:24\nJeg vil altid være socialist.\nJeg vil altid kæmpe for et samfund hvor vi hjælper hinanden.\nJeg vil altid støtte solidaritet, da jeg i bund og grund har det bedst i et samfund hvor alle har det godt.\n08. oktober, 2011 - 10:34\nLad os nu sige at denne revolution blev til virkelighed ,med et demokratisk flertal ,hvad vil magtstrukturen så gøre med de mennesker som ikke lige accepterer opgøret med den hellige ejendomsret?\nHvilke magtapparater skal sikre samfundets ejendomsret?\nTror de revolutionære selv på at nedskæringer omkring vores lønniveau m.v. virkelig forandres ved en revolution?\nJeg har intet imod afskaffelse af kapitalismen, men jeg frygter nok lidt de mennesker som vil afskaffe den, er de mindre magtbegærede end dem vi lige har nu?\nHåber at nogen af de rigtige socialister vil kunne svare en halvgammel pædagog, som dengang i halvfjerserne blev tilbudt en lederstilling i en rød børnehave i København og samtidig blev opstillet til forretningsudvalg i en studieorganisation så DKP ikke havde eneret.\n08. oktober, 2011 - 11:00\nSynes desværre Niklas har ret på nogle punkter:\nDer var debatter, vi ikke måtte tage på årsmødet, ifølge Hovedbestyrelsen. Og det var en venstre-socialdemokratisk valgkamp, ledelsen iscenesatte, bl.a. store annoncer i Information med Johanne og 4-5 systemkonforme krav til omfordeling. Dér kunne man godt have ønsket sig et kollektiv og nogle systemkritiske krav, f.eks. oprettelse af statsbank og mulighed for statsovertagelse af landbrug, virksomheder og boliger (tæt på tvangsauktion).\nVel skal vi arbejde for bedre forhold for lavtlønnede, ledige, fattige, m.fl. og finde lighedspunkter med S+SF+R, men hvis ikke vi får ændret ved samfundets strukturer, risikerer vi at tabe det hele igen næste gang blå blok kommer til.\nImidlertid bliver jeg noget utryg når Niklas bruger udtrykket "socialistisk demokrati", for hvorved adskiller det sig fra demokrati? Vi skal tage udgangspunkt i det, der er, og så forbedre det. Derfor synes jeg, at vi skal være meget forsigtige med udtryk som "angribe ejendomsretten". Vi skal foreslåt flere former for ejendomsret: En statsbank og andelsbanker. At landmænd kan forpagte jorden af kommunen og at forbrugere og ansatte i forening kan eje og styre virksomheder.\nMarkedsøkonomi er ikke nødvendigvis et onde. Penge og konkurrence mellem små virksomheder kan være fint nok, fordi allokering af ressourcer bedst foregår på decentralt niveau, men de markeder, som præges af få virksomheder, skal styres og her vil planøkonomi måske stadigvæk være et passende udtryk.\nDer er bestemt plads til forbedringer af EL's principprogram - både indholdsmæssigt og sprogligt. Socialismen er et mål - ikke en statisk størrelse, som vores forfædre kunne designe. Heldigvis, for det stiller krav om aktive borgere i et deltagelsesdemokrati. Gad vide hvor mange af de mange nye støtter (vælgere og medlemmer) Enhedslisten har fået, der vil være med til det og tage ansvar i lokalområdet, i virksomhederne, på landet, i foreninger, osv.\n08. oktober, 2011 - 11:06\nMon ikke det sparsomme udslag på revolutionsbarometeret blandt andet hænger sammen med den demografiske udvikling, idet revolte jo på mange måder appellerer stærkest til unge mennesker, uden den store livserfaring (og ikke et ondt ord om det),.\n08. oktober, 2011 - 11:25\nAt fremhæve Venezuelas magtsyge diktator er trist og uhyggeligt. At tro at meneskeheden kan finde en evig styreform uden kriser er naivt.\nRevolutioneren i mellemøsten har stor chance for at ende i noget der er mere religiøst end Marx brød sig om; men det må tiden vise.\n08. oktober, 2011 - 11:29\nMinimal-kapitalistisk - social-økonomi, er en retning. Altså at samle nogen af de funktioner vi ved der virker, og ikke sparker taburetten væk under samfundet.\nI princippet kunne det løses ved at industrien vedkender sig et socialt ansvar, og ikke mindst lever op til det.\nDet første vil kræve markante reformer, mens den anden version, kan etableres uden alt for mange armbevægelser, en løsning kapitalen ikke har råd til at afvise.\nMåske er vi forbi revolutionen, fordi den kommer som evolution i kraft af kapitalismens uddatering. Jeg hørte unge landmænd ønske opgør med selvejet - de ville af med jorden, som blot skulle lejes, så kun bygninger og produktionsapparat var ejet. Det er et stort skridt.\n08. oktober, 2011 - 11:38\nMon ikke det er lidt forhastet at skrive at Enhedslisten har opgivet troen? Det er klart at en opbakning fra en befolkningsflertal ikke er lige om hjørnet, men det vel ikke det samme som at opgive?\nOg der er jo foreløbig ikke ændret et eneste ord i Enhedslistens partiprogram. Det vil tidligst kunne ske på årsmødet til foråret. Og det er nok også lidt for tidligt at spå om hvilke ændringer der vil ske dér.\n08. oktober, 2011 - 11:49\nMon ikke også der snart spirer noget nyt frem på venstrefløjen?\nDer har aldrig været mindre brug for revolution end nu.\nHvis revolutionsromantikerne studerede fællestrækkene fra revolutionerne, vil der komme en række fællestræk, som mange steder ikke er til stede i dag.\nSom en skrev i en anden tråd, så er det en forudsætning, at man ikke skal have noget at miste, og uanset hvor meget vi gradbøjer 'noget' og 'miste', så er revolutionen næppe nært forestående i den vestlige verden\n08. oktober, 2011 - 12:23\nFørst og fremmest skal ejendomsret til Jorden, dens resurser, livets organismer og DNA sekvenser fjernes.\nAl jord (og resurser) der handles er hælervarer og skal konfiskeres, da ingen nogensinde har kunnet påberåbe sig ejerskab til jord. Vi er alle født uden ejendomsret og ejerskab til jord, det eneste vi faktisk skulle have juridisk ejendomsret til er det liv vi lever og har.\nAlt andet på Jorden kan ingen påberåbe sig ejendomsret til. Folk kan tilrane sig brugsret til jord og gennem krig, vold, død og magt håndhæve deres selvbestaltede ejendomsretslige ukrænkelighed.\nNår man tilraner sig en ejendomsret, stjæler man og det er en handling der i alle samfund anses for at være kriminel og imod fællesskabets ønske om ligeværdighed mellem individerne i fællesskabet.\nSkulle vi mennesker have et nogenlunde fornuftigt samliv og sameksistens her på Jorden, så skal alle mennesker have brugsmulighed til et stykke jord, hvorpå de kan dyrke deres egen føde og bygge sig en bolig.\nDet er så vores forhåbentlig fornuftige og menneskekærlige fællesskab, der på en ligeværdigt måde fordeler Jordens areal imellem os og resten af Jordens naturlige livsformer. Således at de mennesker, der er stærke og har gå på mod, gerne vil gives et stykke jord med udfordring i, mens andre der er mindre stærke får et stykke jord der er nemmere tilgængeligt.\nDesværre er det blevet sådan, at vi mennesker - efter danske standarter - skal stå til rådighed for et arbejdsmarked og vil vi ikke påtage os et arbejde der er os pålagt, fratages vores livsgrundlag (pengene - da vi jo ikke har fået tildelt et jordstykke), for i vort liberalkapitalistiske samfund er vi tvungne til at købe os til føden.\nNår mennesker på denne måde fratages deres livsgrundlag (her pengene) trælbinder man mennesker og derved udfører man på samfundsplan et slaveri og sætter folk i trældom, som efter menneskerettighedernes artikel 4 ikke er tilladt at udøve.\nMenneskerettighedernes artikel 4:\nSå Danmark har ved kravet om, at folk skal stå til rådighed for arbejdsmarkedet, indført slaveri og trældom.\nEn behandling af mennesker Danmark som højkontraherende part i FN har skrevet under på, ingensinde vil blive udført i Danmark.\n08. oktober, 2011 - 12:26\nJeg er nu glad for dit opråb Niklas. Det kommer som en tiltrængt glød i en stærkt tilagende desillusionering over den danske politiske debat, der, som du påpeger, ganske lydigt finder sted inden for det herskende økonomiske systems udstukne koordinater.\n08. oktober, 2011 - 12:38\nDet spændende ved Enhedslistens er jo netop at de gerne vil havde, at arbejderne skal overtage produktionsmidlerne.\nOg denne profeti bliver utvivlsomt selvopfyld, indenfor få år, efterhånden som den sidste kapitalistiske arbejdsgiver bukkerunder for afgifter, skatter og lønpres, i et land hvor alle siger at vi ikke skal konkurrer på arbejdsløn med udlandet, men i stedet skal hæve overførselsindkomsterne for alle gruppe, vel vidnende at dette vil medfører lønpres og stærk øget arbejdsløshed. Fordi den demografiske samfundsudvikling, allerede er så skævvredet at dette er nødvendigt for at få stemmer til at blive valgt.\nDet er derfor ikke specielt enhedslisten der er noget galt med, men stor set alle partierne i folketinget. Og derfor er netop enhedslisten fremtids vision, et godt billede på hvordan danskernes verden kommer til at se ud i det næste årti.\nDet er på tide at den materialistisk dansker ser sig selv i øjerne og indser at vi lever langt over evne, og verdensmarkedet indenfor en nær fremtid nok skal nok skal søger for at trække Danmark ned hvor vi hører hjemme.\n08. oktober, 2011 - 12:42\nMan kunne forsøge med nogle mini-socialistiske samfund inde i samfundet. Kollektiver (a-la kibbutzer), som for gratis bolig og mad og andre nødvendigheder, arbejder med økologisk landbrug og -fremstilling. Disse små samfund kunne man give statsstøtte, indtil de kan løbe rundt og evt. giver overskud. Det ville være en rigtig god øvelse på det "rigtige" socialistiske samfund, og folk kunne få en forsmag gennem eksemplet på, hvad et socialistisk samfund er, og dermed se, at det ikke er så skræmmende.\nEt slags udstillingsvindue for socialisme.\nRigtig god idé, Arne Thomsen.\n08. oktober, 2011 - 13:01\nHej Anders Andkjær,\nden tanke har jeg fremført over for diverse socialministre siden 1986, hvor jeg kom med forslag om at tilbyde folk på overførselsindkomst et stykke jord på 1 td. land (ca. 5.500 m^2), hvorpå de så kunne dyrke deres egen føde og bygge sig en bolig og tillige nogle gange spurte de forskellige partier i folketinget. Kun ganske få gav et svar og en minister sagde, at jeg da bare kunne købe mig en kolonihave, mens andre borgerlige MF'ere svarede, at det synes de aldeles ikke om.\nDen socialistiske side af folketinget fik jeg aldrig svar fra, mærkeligt nok.\nMen ellers er du velkommen til at besøge mig. Jeg bor i en slags bofællesskab der kaldes "Den Selvforsynende Landsby" (www.selvforsyning.dk) og hvor vi har fået købt en landbrugsejendom på 15 ha (150.000 m^2).\nSå nu har jeg gjort som en socialminister opfordrede mig til, på en måde, købt mig en kolonihave, selv om det ikke ligefrem er en kolonihave.\nMen hvorfor skal vi dog bruge penge på at købe os til et stykke jord, hvor vi kan dyrke føde og bygge os en bolig. Det er jo ikke alle folk der har penge til at gøre det og langt fra de mest fattige.\nMen som sagt, du er velkommen til at besøge mig.\nDine ideer er helt efter min tanke, men desværre lader det ikke til at der er politisk opbakning til den slags foretagender i folketinget, især ikke når det er til folk i de lave indkomstgrupper - desværre.\nHåber selvfølgelig at der er kommet nye friske folk i folketinget, som kan se og forstå det gode og menneskefornuftige i at give folk jord, til mad på bord.\nHvordan 'Nationaliserer' man en Trans-national virksomhed ?\nJeg er bange for at de eneste virksomheder der kan nationaliseres er Blikkenslager Jensens Efterfølger o. lign 'enkelt-mands'-firmaer .\nNationalisere bankerne ?\nDe slukker sgu da bare hoved-computeren og starter backup-en et andet sted, ude i det der IKKE er Danmark ...\nOg det er, som måske bekendt, det meste ...\n08. oktober, 2011 - 13:14\nOg i øvrigt er 'Nationalisme' kun acceptabelt under en ganske bestemt perversion af 'Socialisme' ..\nDer er ikke noget 'Solidarisk' ved at lukke sig inde i sin lille nationale oste-klokke !\n08. oktober, 2011 - 16:08\nAnders Andkjær og Lars Kristensen,\nJeg kan godt lide Jeres tankegang og Lars, - jeg har foer vaeret inde at kigge Jeres hjemmeside..\nTror I ikke at lige netop tiltag, som Jeres Lars, kunne blive starten paa en revolution....maaske ikke en revolution som Che Guevara, Castro, Egypterne, Tuneserne og andre har gjort, men en revolution startende 'indefra' hvis man kan sige saadan?\nMan KAN bekaempe bankerne......vi har credit unions her - en form for Andelsbanker, og til dig, som spurgte hvem der saa skulle have magten i et saadant samfund: Alle - for i en credit union skiftes ledelsen (som selv er indskydere) ud efter et vist antal aar...altsaa paa samme maade, som naar EL's medlemmer skiftes ud jaevnligt.....for netop at undgaa sitiuationer som vi er i nu....Bush/Fogh etc.og, naar man kan i en credit union og hos EL, kan man ogsaa i et land!\nKort tid foer Irlands oekonomiske system broed helt sammen efter 10-15 aar paa et vildt ridt, da var der mennesker her, som startede steder op...tilsvarende der hvor du bor Lars og, saa vidt vides, fungerer de godt, saa jeg synes klart det er vaerd at proeve....! Jeg tror mange gerne vil, men samtidig er jeg bange for, at mange mennesker stadig er bange for forandringer.....''man ved hvad man har, og ikke hvad man faar''......et ordvalg, som ikke kun gaelder i vort land........\nEneste krav til et saadant system, er ledere.....mennesker har paa uforstaaelig vis, brug for ledere...nogen, der vil og toer fortaelle dem, hvad der vil vaere bedst.....og, der kommer jo netop mennesker om du Lars og.....de mennesker der bor som du......folk kigger laerer, snuser ind og, du skal se.....der vil dukke flere op...tror jeg stadig paa.....fordi alternativet ikke er til at holde ud!!\nTak for en god artikel Niklas!\n08. oktober, 2011 - 16:28\nEU ville aldrig tillade staten en aktie i den slags... de har garderet sig. Netop af den årsag, ville jeg ikke afskrive revolution, og da slet ikke hvis der kommer yderligere kriser i nær fremtid.\nSandheden er vel netop, at der ikke er så helvedes meget at miste for de fleste.\n08. oktober, 2011 - 16:40\namerikanerne i proletarisk revolution ?\nhvis de gør, så er det jo da noget der fører bort fra det følgende beskrevne indtryk:\ndet er mit indtryk at medierne i danmark, forsøger at give os indtryk af at de fleste i usa nu om dage,\ner grebet af, i det mindste lettere, religionsvanvid\n08. oktober, 2011 - 16:51\nDer er en religiøs bevægelse, der stadig går rundt og stemmer dørklokker og fortæller , at vi er på vej mod ktastrofen, at dommens dag kommer, at vi skal søge mod en usynlig mand i himlen (Gud) o s v - det er nogle meget søde og velmenende mennesker , og jeg undres altid over, hvordan tilsyneladende normale mennesker kan gå rundt og være så "hjerne-forvirrede".\nJeg har samme undren, når jeg læser Zenius Jespersens artikel .\n08. oktober, 2011 - 16:57\n''...at de fleste i usa nu om dage,\ner grebet af, i det mindste lettere, religionsvanvid''\nNu ikke generalisere Kim!\nAmerikanere er vel som alle andre mennesker.....i hvert fald dem jeg er 'faldet' over....tag til syden og, loeb ind i 'the bibel belt' om er forfaerdeligt, tag til vestkysten og bo sammen med mennesker, der minder mig om Woodstock i 60'erne, tag paa landet og fornem du er gaaet tilbage i tiden hvor din mormor var ung eller, besoeg en provinsby og, foel dig hjemme!!\nFaelles er, at alle er broke!!! Altsaa lidt som i vores land eller, alle de andre Europaeiske lande!!\n08. oktober, 2011 - 17:01\n”….den danske politiske debat, der, som du påpeger, ganske lydigt finder sted inden for det herskende økonomiske systems udstukne koordinater.”\n- og man kunne tilføje: herunder især som de udtrykkes gennem medier, normer, uddannelsessektor, dvs. de kanaler hvorigennem, vi (ud)dannes og socialiseres.\nDet er jo ikke nok at erobre regeringsmagten via stemmeseddelen. Det er, som påpeget af Antonio Gramsci, ikke mindst i menneskenes bevidsthed, at samfundet er lokaliseret – i Gramscis terminologi kaldet hegemoni.\nMedierne spiller i dag en endnu større rolle end de gjorde i mellemkrigstidens Europa, hvor Gramsci virkede - så det er langt vigtigere, at der tages fat her end at få indvalgt de karikaturer af socialister i folketinget, vi netop har været vidne til.\nnu antydes det jo også, at det snarre er et indtryk af\namerikanerne, som vi andre forsøges givet.\n08. oktober, 2011 - 17:02\nEr alle, der ikke lever som du goer, ''hjerne-forvirrede''? Er det det du proever at sige?\nHvad de religoioese grupper angaar, maa det vel vaeremormoner og/eller Jehovaer du refererer til, ikke?\n08. oktober, 2011 - 17:18\nKære Jette Abildgaard.\nJeg nævnte ikke de religiøse grupper ved navn - der er ingen grund til her og nu at genere disse i grunden velmenende og uskadelige mennesker.\nOg jeg undskylder dybt, hvis jeg utilsigtet er kommet til at krænke dine personlige religiøse følelser.\n08. oktober, 2011 - 17:19\nHvem er kapitalisterne i dag? Ingen og alle.\nDet nærmeste vi kommer kapitalister i dag er nok de børsmæglere som handler på wall street, på london's stock exchange i city og så også vor egne liberal alliance tilhængere fra fondsbørsen i københavn.\nDette er den internationale finans-kapital, hvor man handler med derivater, handler med korn ved at man forsøger at gætte på om prisen går op eller ned; her har man handlet med subprime lån, banket sammen i bundter solgt dem videre og scoret kassen, uanset om gælden var høj eller lav; man gætter jo bare på - ja hvad? varm luft - vil jeg kalde det.\nDerfor kan man ikke kalde dem for kapitalister i traditionel forstand; er LD og ATP-fonden kapitalister? Ja, det er de, da de sætter pengene ind der hvor de går det højeste afkast. Derfor kan man godt argumentere for, at vi alle i virkeligheden er kapitalister...\nSåledes er finans-magten i dag mere skjult - den er også mere spredt...\n08. oktober, 2011 - 17:28\nNej kaere Robert...jeg har abolut ingen relion og, jeg faar ikke en.....\nHvad der fik mig til at reagere, var meget mere det, jeg laeste dit indlaeg som, - nemlig en sammenligning mellem ”hjerne-forvirrede”mennesker og forfatteren til denne artikel samt os der gider taenke over, og tale om den! En sammenligning du maaske ikke tilsigtede og, i saa tilfaelde er det jeg der undskylder...\n08. oktober, 2011 - 17:38\nDet er rigtigt at "Tiden ikke er inde til at være ansvarlig over for et system, der er grundlæggende forkert. Tiden er inde til at skabe et nyt uden kriser, fattigdom, krig, racisme og miljøødelæggelse: et socialistisk demokrati".\nMen jeg mener ikke at det hjemløse ansvar, så skal bruges i en mobilisering af "arbejderne", også selvom der aldrig har været flere arbejdere end i dag. For bare her i landet, vil en mio. mennesker, uden for arbejdernes marked, ikke kommer med under den mobilisering Og læg så dertil det store problem, at få begrebsliggjort "arbejderne" i dag.\nVor tids største problem og derfor min revolutions primære mål, er at få nationaliseret de store samfundsbærende virksomheder - efter at folket har taget magten fra systemets vogtere. Systemets vogtere forstår jeg under et som "bureaukratiet", dvs. forvalterne den store vellønnede klasse, som ikke laver andet end at forvalte os og deres system. Denne klasses partnere og allierede er selvfølgelig politikerne, men meget mere forvaltningen helt ude i de enkelte led og ikke mindst ude i det private erhvervsliv.\nDet system bør revolutioneres, for det system er blevet målet, for alt for mange mennesker i dag. Og ligesom "reformerne", er den "kapitalisme" vi har i dag, ikke andet end midler. Jeg bilder mig ind, naiv som jeg er, at jeg er borger, men i virkeligheden er jeg blot et middel (forbruger) for systemet.\nJeg håber, men ved ikke om jeg er enig med Niklas i hans kritik af EL og SF, for det ser for mig ud til, at Niklas blot vil lade støvet ligge på EL's principprogram.\nJeg synes vi skal fjerne støvet, for så vil man måske også se, hvad der gemmer sig af gammelt skidt, som i virkeligheden bør udskiftes.\nSå principprogrammet skal ikke blot omskrives, for at EL kan blive mere politiske duelig i det daglige, der skal skrives en masse nyt og i det nye, skal det understreges, igen og igen, at vi i dag mere end nogensinde har brug for revolutioner - dvs, at folket tager magten over det system, som holder dem nede og udenfor i dag.\n08. oktober, 2011 - 17:41\nDer er flere religiøse? Så det må jo udgøre normen.\n08. oktober, 2011 - 18:14\nborgerlige revolutioner på især naturvidenskabernes og måske også meget af samfundsvidenskabernes områder, mht. de der meldte officielle udgaver,\nkan man jo have tvivl om hvor væsentlig og hvor meget de udgaver af videnskaberne, afviger fra astrologi, stjernetydning;\nbla.a. fordi også de udgaver af videnskaberne ofte(!) hævder:\nfransk materialisme, borgerlig materialisme, mecanicitetsmaterialisme, determinismematerialisme, mecanicitetsdeterministiscmaterialisme\n08. oktober, 2011 - 18:33\nDer har aldrig været mere brug for ro på venstrefløjen end nu.\nEnhver anden udvikling, vil styrke højrefløjen.\nTanken om en revolution af de dimensioner som artiklen nævner, vil være død før den bliver født.\nTag nogle mindre skridt og sørg for at der kommer eksempler, så folk ved selvsyn får øjnene op for alternativerne.\nDet er mit - måske naive - håb, at den endnu usammenhængende bevægelse mod Wall Street der pt er igang i USA, kan afstedkomme en regulering af finansmarkederne.\nJeg vil især se frem til, at der ikke kan spekuleres i fiktive værdier.\nMen et håb om at bøtten vender 180 grader, mener jeg er virkelighedfjernt.\n08. oktober, 2011 - 18:42\nbirger nielsen, skrev:\nmåske bedre udtrykt:\nMen et håb [ eller meget mere end kun et håb ] om at bøtten vender 180 grader, mener jeg er virkelighedfjernt.\nsvaret på det er nu nok mere:\n08. oktober, 2011 - 18:44\nMin oldefar var deltog i Slaget på Fælleden som murer/tømrer, men han stemte hele sit liv på Venstre. Min forfar var frihedskæmper i Bopa, men stemte hele sit liv på Socialdemokraterne.\nViljen til oprør mod en uretfærdighed stemmer ikke altid overens med ens politiske ståsted, så der er god grund til at tilpasse et partiprogram til nutidens situation\n08. oktober, 2011 - 18:59\nAlle de gamle kommunister i EL brænder vel efter at gentage eksperimentet: Socialisme i et land.\nDet gik ikke så godt i første omgang med Lenin og Stalin som grundlæggere, og Sovjetunionen var jo heller ikke sådan at overse.\nMåske lægger de slet ikke mærke til hvis vi gennemfører en revolution i lille Danmark. Og amerikanerne anser os alligevel for kommunister i forvejen.\nSpøg til side. Alle de her naive spekulationer om sådan en lokal revolution er indlysende tåbelige. For 150 år siden var man klogere, og satsede primært på en international udvikling. S, SF og EL er nødt til at hæve blikket en smule, se ud over landets snævre grænser og forsøge at få deres medlemmer og vælgere til at fatte, at udviklingen i Danmark hænger sammen med resten af verden.\n08. oktober, 2011 - 19:44\nTak til Niklas Zenius!\nGid der var flere trostkister på den danske venstrefløj. Og den europæiske for den sags skyld.\n08. oktober, 2011 - 19:50\n08. oktober, 2011 - 20:25\nlidt mere om revolutionernes historier:\nisær: astrologi og geocentricitet, og andre verdensbilleder med jordkloden som midte,\nvar og også de borgerlige videnskaber:\npå husholdningsområdernes, økonomis, samfundsvidenskabs, literaturvidenskabs, historievidenskabs og naturvidenskabs områder ofte fremstillede som;\nmeget af 68'oprør, ungdomsoprør, hippieoprør, kulturrevolutionen, beskyldes ofte for at være gået i modsatte retninger, men det er vist meget overdrevet.\n08. oktober, 2011 - 20:27\nofte fremstillede som ->\nofte fremstillede som at være meget anderleds end.\n08. oktober, 2011 - 22:36\nNu skal vi jo passe på, med at bruge ord i flæng.\nRevolution er eksempelvis et ord der har meget blod dryppende fra sig, som eksempelvis den franske revolution, der startede lovende for folket og som i en periode blev et rædselsregime, præcis ligesom den sovjetiske oktober/november revolution, som også blev til et rædselsregime, især under Stalin.\nSå en revolution og dermed nedkæmpelse af et dårligt system, fører ikke nødvendigvis til paradisiske forhold.\nFor mig er det ikke vigtigt med en revolution eller omvæltning af et system, men derimod at få samfundet til at ændre holdning til menneskelivet og dertil også det naturlige liv omkring os, da vor eksistens ikke kun er afhængig af vor egen måde at gøre tingene på, men også om hvordan naturen omkring os, reagerer på det vi gør mod den.\nFor mig er revolution et forsøg på at flytte magten fra en elite til en anden elite og så er vi lige vidt.\nFor mig handler det om, at få dem der sidder på de forskellige magter til at give magten fra sig.\nMagt er en underlig ting, for når man har magt har man også den totale frihed. Det er netop det der har været alt for meget af i den finansielle sektor, i den globale økonomiske verden. Her har der været total frihed, alle har kunnet gøre som det passer dem.\nHvordan kan det så lade sig gøre at undgå disse underlige former for transaktioner, så vi ikke endnu engang skal opleve en økonomisk krise?\nVi skal til at gøre vort liv mindre afhængig af penge, for så længe vi er afhængige af penge til at leve vort liv, som eksempelvis for at kunne købe os til føden, så er det pengene der har magten over os og vi har givet pengene den totale frihed.\nDerfor er det vigtigt at vi mennesker begynder at indse, at der er kun en ting der sikre vort liv og velfærd. Et stykke jord, vi har fået tildelt på en ligeværdig måde, gennem en fællesskab hvor også vi er med til at bestemme.\nEt sådans fælles samfund kan kun fungere gennem små fællesskaber, der er uafhængige af det store, i det daglige.\nDet er først når en katastrofe opstår, at vi som enkeltindivider og smågrupper, bliver afhængige af det globale fællesskab.\nDet er svært at finde ud af, hvordan vi som menneskehed skal indrette os i små fællesskaber, for hvert lille fællesskab vil alle have hver deres måde at ville leve på og som for andre små fællesskaber anses som værende en forkert måde at leve på.\nDet oplever vi hele tiden, både tilbage i historien og ikke mindst den dag i dag.\nMåske skulle vi have en anden slags menneskerettigheder, hvor der ikke er tale om rettigheder, men derimod retningslinjer om, hvordan vi som menneske skulle kunne forholde os til vore medmennesker og til den naturlige verden der omgiver os.\nDe nuværende menneskerettigheder er i bund og grund regler for de højkontraherende parters magtmyndigheder, om hvordan de skal behandle de mennesker der er under deres jurisdiktion og som magtmyndighederne har hals og håndsret over.\nDe nuværende MR er i virkeligheden intet andet end en slaveret, der udstikker retningslinjer om, hvordan slaveejerne skal behandle deres slaver.\nDet må være på tide, at vi mennesker får nogle fælles retningslinjer for, hvordan vi skal kunne være over for hinanden og som vi som individuelt og selvstændigt menneske vil stå inde for. Vi skal ikke have en eller flere til at repræsentere os, det gør vi selv.\nJeg har eksempelvis aldrig skrevet under på Menneskerettighederne og jeg vil heller ikke gøre det, da de netop ikke giver mennesker deres frihed, men derimod de forskellige højkontraherende parter og deres magtmyndigheder (læs: slaveejere) rettigheder over mennesker, der er under deres jurisdiktion.\nDet der tilsyneladende er ved at ske overalt på Jorden, kan vel siger på en poetisk måde, som denne:\n09. oktober, 2011 - 00:00\nMå erklære mig dybt enig med Niklas i dette indlæg, dog vil jeg påpege at Socialistisk Standpunkt ikke er løsningen på spørgsmålet om hvem der skal lede revolutionen til sejr. Min holdning er naturligvis farvet af den skadelige opførsel som Socialistisk Standpunkt har udrettet imod Socialistisk Ungdomsfront (SUF) og SF Ungdom over den seneste årrække.\n09. oktober, 2011 - 07:01\nTankevækkende artikkel, og en masse interessante livsbekræftende kommentarer. Håber det hele bidrager til at revolutionere samfundets bevidsthed frem for at forberede eller begrunde en revolution som en nødvendighed for forandring.\nF. eks. behøver man vel ikke en revolution, for at revolutionere samfundets, eller rettere finansverdenens mantra om nødvendig vækst, byggende på og udnyttet ved menneskets ego omkring den nærmest ikke eksisterende bevidsthed, at alene det at blive født og selve livet, det dør man af, uanset berigelse eller vækst på andres bekostning, eller bare lever for og sammen i et livsbekræftende fælleskab.\n09. oktober, 2011 - 07:09\nDen gode og meget naive skribent forholder sig vanen tro ikke til det faktum, at ingen samfundskonstruktion har vist sig mere effektiv end kapitalismen.\nDer er muligvis teoretisk belæg for at sige, at et socialistisk Niravana samfund ville være fantastisk, men endnu intet empirisk belæg ---vi har stadig til gode at se, at skidtet virker "\n09. oktober, 2011 - 08:06\nEffektiv til gavn for hvem?\nDem som tjener 1$ om ugen og som er rygraden til kapitalismens overlevelse?\nDet umådeholdende ressuorceforbrug, blot for at kunne holde hjulene igang?\nOg når det går galt for kapitalisterne, så skal alle de som de udnytter, spytte i kassen for at de kan forblive kapitalister!\n09. oktober, 2011 - 08:24\nArtiklen er et fint eksempel på, hvordan en ung, sympatisk venstreorienteret ånder og lever i en socialistisk tankeboble, uden kontakt med de samfundsmæssige realiteter udenfor, bl.a. naturen, som sammen med menneskeligt arbejde er den egentlige kilde til penge og kapitalværdier.\nInde i denne boble bliver alle problemer løst udelukkende ved at tage fra de rige og give til de fattige - det er ren Robin Hood socialisme fra ungdomsværelset med Karl Marx- og Lenin-plakater på væggene. Her er ingen plads til nogensomhelst selvstændig reflektion ved siden af de "hellige tekster" af Marx, Engels, Lenin og alle de andre gæve kommunistiske og socialistiske "kirkefædre", der ligger opslået på arbejdsbordet.\nDet eneste der tæller er at have den rette tro - ellers er du yt blandt vennerne på rød stue. En videreudvikling eller kritik af Marx' filosofi om arbejdskraft, penge og kapital og kap er bandlyst fordi den bliver betragtet som kætteri.\nFor de "røde" partier Enhedslisten og nu (lykkeligvis) i mindre grad Socialistisk Folkeparti betyder det, at kirkefædrenes samfundsfilosofiske dogmer er bundet til fødderne som store tunge klodser de bestandig er tvunget til at slæbe rundt på. Det hæmmer hele tiden deres politiske vitalitet, samarbejdsevne og realitetssans.\nI min optik er det især socialismens økonomiske teori den er helt gal med, for om det er en blå eller rød samfundsøkonomi så medfører brugen af penge som privat- eller statskapital for firmaers og nationers mennesker i begge tilfælde nøjagtig de samme muligheder for vildfarelser, forvridninger og blindveje i forhold til den afbalncerede vekselvikning med den omgivende national og globale natur- den de skal leve af og overleve med.\n09. oktober, 2011 - 08:37\nHar du nogle bedre systemer at byde ind med ?.....altså nogle vi har set virke i praksis ---- jeg er lutter øren.....\n09. oktober, 2011 - 08:53\nTror du selv på det du skriver eller er det bare en gammel drøm? Er du sikker på vi mennesker kan forvalte ansvaret og et varmt menneskesyn,hvis vi får afskaffet de "fæle" kapitalister, eller bliver det bare en ny magtkamp hvor vi "røde masser" har hals og håndsret over disse afskaffede udskud?\nVirkeligheden vil jo nok også så betyde at de nedskæringer du snakker om vil fortsætte, men så er det da i det mindste fælles lidelse.Så er der mere nytænkning og indhold i det Lars kristensen skriver.\nPS: jeg har stemt til venstre for midten altid.


hvad skal jeg gøre - Smykke Design Forum\nIndlæg af sæsar » torsdag, 27. maj 2010 02:00\nJeg har vundet et pandora armbånd på qxl, jeg sendte et spørgsmål til sælger før jeg bød på det.\nJeg spurgte om det var solid sterling sølv, og sælger svarede tilbage at det var det, sælger er registreret som erhverv.\nDa jeg modtog mit armbånd var der skallet noget af ved låsen og jeg kunne se at det ikke var solid sterlingsølv, jeg kontaktede sælger og hun undskyldte og sagde at hun måtte ha sendt et forkert og hun ville sende et nyt dagen efter, jeg har modtaget det nye hun sendte og det så fint ud, jeg har nu testet det og\ndet er ikke masiv sterling sølv det er kun belagt, hvad skal jeg gøre ?\nRe: hvad skal jeg gøre\nIndlæg af vase » torsdag, 27. maj 2010 02:28\njeg synes at du skal returnere det hele... Skriv evt. at du beklager men at du kun anvender MASSIVT sølv til dine smykker og at du har testet armbåndet til ikke at være det.... Skriv at du IKKE ønsker at give negative kommentar på QXL og at du derfor henvender dig på mail. (hvilket jeg synes at du skal gøre) i håb om at hun vil refundere købsbeløbet.\nSkriver hun ikke noget gennerelt om returpolitik???\nHvis der bliver vrøvl med hende så skriv det i kommentar på hendes site.\nIndlæg af Pia Lou'lou' » torsdag, 27. maj 2010 06:22\ndu har som internetkøber al ret til at sende varen retur indenfor 14 dage. du behøves end ikke at begrunde det. men det må være i hendes interesse at kende årsagen.\nIndlæg af BARE-MIG » torsdag, 27. maj 2010 10:42\nHun har sagt at det er massiv sølv, så skal hun os tage det tilbage, og give pengene tilbage, hvis hun ikke kan give dig det du har budt på..!\nIndlæg af perlemig » torsdag, 27. maj 2010 13:50\nEnig - tilbage med skidtet. Hun har lovet dig massivt, og det har du ikke fået. Så må handlen gå tilbage.\nIndlæg af Mazy » torsdag, 27. maj 2010 16:14\nJeg er helt enig med de andre, du er blevet lovet sterlingsølv ikke forsølvet, så hvis du ikke får det, skal hun have varen tilbage (og portoen for returnering bør hun også refundere dig), og så kan du evt lige orientere QXL om at hun ikke sender de lovede varer, men varer der ikke lever op til beskrivelsen.\nNår det sker 2 gange så kan det da ikke bare være et uheld.....\nIndlæg af Smykke damen » fredag, 28. maj 2010 00:12\nJeg er også enig tilbage med lortet.\nIndlæg af sæsar » søndag, 30. maj 2010 02:37\nJeg har fået svar fra sælger og jeg skulle bare sende dem retur så får jeg mine penge retur\nIndlæg af Jaso » søndag, 30. maj 2010 21:08\nKan det betale sig - det koster vel en bondegård at sende retur??


Pottetræning - hvornår, hvordan? - IN Kids.dk\nLær dit barn at dele – 7 smarte tricks der virker Hurtig aftensmad spaghetti carbonara – børnevenlig\nPottetræning er et vigtigt skridt i dit barns udvikling. Derfor er det vigtigt, at du har en stor portion tålmodighed når I går i gang. Det vigtigste er, at den lille ikke bliver bange for pottetræning eller på anden måde bliver selvbevidst omkring situationen. Ha’ tålmodighed, selv når det går galt for 8. gang. Men det er rart som forælder at kunne se frem til tiden når der ikke længere er behov for bleer. Derfor giver INKids.dk her nogle gode råd til, hvad du skal være opmærksom på, når I begynder pottetræning.\nPottetræning – hvordan kommer du og dit barn i gang?\nSørg for at den lille er klar til pottetræning.\nEn grundlæggende forudsætning for at gå i gang er, at dit barn er i stand til at lade dig vide, at de skal lave. Desuden skal den lille være i stand til fysisk at kunne sidde på potten og holde balancen. Har dit barn stadig balanceproblemer, så vent med at starte på pottetræning.\nHvis du føler, at det er svært at komme i gang med pottetræning, så er der faktisk hjælp at hente. Der findes et væld af børnebøger, der gør det nemmere at italesætte pottetræningen overfor dit barn. Nedenfor kan du se to af dem.\nKlik på billederne eller linket for at læse mere om dem.\nLad den lille vælge sin egen potte\nDu gør det meget nemmere for dig selv, hvis du lader dit barn vælge sin egen potte. Det giver dem tryghed og inddrager dem i deres pottetræning. Pottetræning er en intim ting, så at den lille føler sig tryg er alfa og omega. Nedenfor har vi samlet links til nogle af de bedste danske børnebutikker med rimelige priser på potter.\nDanske butikker med potter i god kvalitet\nLink (Nyt vindue åbner)\nBabyvital Potter hos Babyvital\nBabytorvet Potter hos Babytorvet\nBabygear Potter hos Babygear\nPixi Zoo Potter hos Pixi Zoo\nGucca Potter hos Gucca\nBrug opmuntring og acceptér når det går galt uden at udvise frustration.\nHvis du forcerer pottetræning er det på forhånd dømt til at gå galt. Hvis du tvinger den lille til at sidde på potten vil det skabe negative associationer, der kan blive hængende længe. I værste fald får det den lille til ikke at lade dig vide, hvornår de skal afføre sig. Vær positiv, fokusér på det der rent faktisk lykkedes og ros dit barn for det.\nStart pottetræning i en rolig periode uden afbræk\nHvis der er en masse i gang i jeres liv, såsom ferie, rejser, bryllup, flytning eller lignende, så kan det være et dårligt tidspunkt at starte dit barns pottetræning. Din rutine skal være så normal som muligt, mens du tager dit barn gennem processen, så sørg for, at kalenderen ikke er alt for travl.\nDit barn er vant til at gå med ble og det er det eneste de kender. Derfor kan du møde modvilje, når potten skal bruges. Bleen giver også en tryghed, da de ikke kan gøre noget galt eller lave noget uheld, når de har dem på. Dertil kan børn føle, at de mister den intimitet, de har med deres forældre under bleskift. Sørg derfor at være med i hele processen – også selvom det kan tage lang tid.\nDer findes intet ”rigtigt” tidspunkt at starte pottetræning.\nEthvert barn har sit eget udviklingsforløb, så der findes intet bestemt tidspunkt at dit barn skal være i gang med pottetræning. Og vær samtidig opmærksom på, at det kan tage alt fra en uge og helt op til et år for den lille at lære at bruge potten uden problemer. Så hvis der går en måned eller to uden fremskridt, så slå koldt vand i blodet – I skal nok komme igennem det.\nSørg for at tøjet ikke er en hindring.\nUnder pottetræning bør du sørge for, at den lille har tøj på der er hurtigt at få af, da det oftest skal gå ret hurtigt. Tøj med lynlås, knapper eller velcro, træningsbukser, strømpebukser eller andet tøj, der er lige til at trække af eller på gør pottetræning noget lettere – og begrænser mængden af vasketøj.\nOvervej årstiden når du starter pottetræning.\nEn snefyldt eller regnvåd vinter er ikke en ideel periode at starte pottetræning, da der ofte er behov for mange lag tøj, der kan besværliggøre træningen. I en sådan situation er det bedre at vente til vejret er bedre eller at give en ble på når den lille skal udenfor og acceptere, at pottetræningen kun foregår, når I er indenfor.\nNattetisseri og pottetræning er to helt forskellige ting.\nNår du går i gang med pottetræning er det vigtigt at være opmærksom på, at den lille fortsat vil have brug for ble i nattetimerne. Som regel stopper det først i 4-års alderen og uanfægtet har børn under 3 år endnu ikke kontrol over deres blære eller mental kapacitet til at vide, at de har brug for at vågne og gå på potten.\nINKids.dk er til for dig som forælder og vi hører meget gerne fra dig, hvis du har ønsker til artikler eller anmeldelser. Tag kontakt til os gennem INKids.dk på Facebook.\nPottetræning - hvornår, hvordan?, 5.0 out of 5 based on 1 rating


Skattemappen - Bilkredit - Billån uden udbetaling - EuroCapiutal\nSådan deler du dine skatteoplysninger med Bilkredit.\nLog dig ind på Skat.dk med dit Nem-id\nLog dig på Skat.dk på sædvanlig vis, og følg herefter vejledningen nedenfor.\nklik her for adgang til Skat's log on til "TastSelv Borger" på Skat's hjemmeside\nDet første skærmbillede du ser\nEfter du har logget dig ind i Skattemapen på skat.dk skal du i det første skærmbillede vælge "PROFIL"\nDu er nu på siden med "Profiloplysninger"\nPå siden med profiloplysninger skal du vælge "Giv adgang til rådgivere eller andre".\nDu er nu på siden, hvor du giver adgangen\nI rubrikken ud for "Jeg giver adgang til" skal du i det tomme felt skrive BilKredit.dk's (EuroCapital) - cvr.nr. 21684988. Du skal skrive det samme nummer igen i feltet nednunder ud for "Bekræft adgang".\nDu skal nu markere, hvilke oplysninger du vil give adgang til\nUnder overskriften "TastSelv borger" skal du klikke i den lille firkant ud for "Se forskudsopgørelsen", "Se årsopgørelsen" og "Personlige skatteoplysninger". Når du klikker i firkanten kommer der et lille "flueben" frem samt en udløbsdato. Ret udløbsdatoen til at være fem dage frem fra dags dato. Når du har gjort dette skal du klikke på "godkend" knappen nederst på siden.\nNår du har godkendt, kan vi se oplysningerne i de næste fem dage.\nNB! Hvis man er et par - ægtefælle eller samlever - skal man gentage processen for ægtefællen/samleveren, der skal logge sig ind på skat.dk med sit eget Nemid og følge vejledningen som anført ovenfor.\nBaggrunden for brug af skatteoplysninger mv.\nBaggrunden for at vi skal se lånesøgers skatteoplysninger kan findes i de retningslinjer, som Forbrugerombudsmanden har anført i sin vejledning til kreditinstitutterne i forbindelse med en præcisering af bestemmelserne i Kreditaftaleloven. Endelig har man fra politisk side besluttet, at det er Finanstilsynet, der har den endelige påtaleret i forbindelse med håndhævelsen af kreditinstitutternes kreditvurdering.klik her os se mere om vor kreditvurdering


En fremmed i huset | Bognørden\nKaren og Tom har været gift et par år. Tom er revisor Karen arbejder i genboens bedemandsfirma. Parret lever stille og tilbagetrukket, faktisk ser Tom kun sin bror og Karen ser kun genboen Brigid. En aften kommer Tom hjem og finder huset forladt. Hoveddøren er ikke låst, væk er Karen og hendes bil, mens både hendes taske og mobiltelefon ligger i huset. Tom forsøger forgæves at finde Karen og blot få minutter efter han har ringet 112, banker politiet på og siger, at de muligvis har fundet Karen – Men, hvordan kan de finde hende så hurtigt? På byens hospital vågner en kvinde efter et voldsomt trafikuheld. Hun kan intet huske om hverken ulykken eller, hvad der er gået forud for den. Kvinden er Karen, eller er hun? Karen, der aldrig overskrider fartgrænserne, altid lever roligt – Karen, som nu er tiltalt for hasarderet kørsel, og faktisk også bliver tiltalt for mord, da en død mand, findes i nærheden af, hvor Karen kørte galt med bilen. Men, hvad er op og ned i sagen? Har Karen noget med dødsfaldet at gøre, hvad lavede hun i det hele taget i det lyssky nabolag – og frem for alt, tror Tom på hende – og, hvad med veninden Bridget? For når det kommer til stykket, kender ingen faktisk Karen særlig godt.\nEn fremmed i huset er, præcis som forgængeren, en letlæselig domestic noir roman. Sproget er let, kapitlerne korte og indeholder hovedfigurernes fortællinger. Handlingen er levende, figurerne er nogenlunde realistiske og vægten er atter lagt på det psykologiske. Vekslingen mellem figurerne fungerer super godt, og giver handlingen dybde.\nNaboparret formåede at overraske, fastholde spændingen og læseren helt frem til slutningen. Det synes jeg desværre ikke lykkedes denne gang. Det er for let at gennemskue plottet, handlingen bliver aldrig så levende, at jeg evnede at fastholde spændingen. Og endelig var der indimellem lidt grus i figurernes maskineri – jeg kom ikke helt til at tro på dem og deres handlinger - det blev en anelse for opstyltet.\nMen underholde, det kan hun Shari Lapena. Selv om jeg ikke synes, at denne toer kommer helt på niveau med debuten, så er den afgjort læsværdig og ganske underholdende. Er du, som jeg, en ivrig læser af psykologiske romaner, så er dette afgjort et godt bud på vinterens læsning. Og så skriv navnet bag øret, for jeg tror, at der er mere godt i vente.\nNaboparret – Læs anmeldelsen her\n300 sider Gyldendal


Initiativet til at danne en nordsjællandsk lejr blev taget af broder Jørgen Smith, loge 55, Pax og broder Louis Kirkegaard, loge 31, Hamlet. Begge var patriarker i lejr nr. 6 De Tre Søjler.\nDen 24. februar 1977 indkaldte man patriarker fra logerne i Frederikssund, Frederiksværk, Helsingør og Hillerød, alle hjemmehørende i lejr nr. 6 De Tre Søjler og lejr nr. 12 Selandia til et møde med henblik på at danne en lejrforening.\nLejrforeningen blev stiftet den 21. april 1977 og fik navnet:\n"Lejrforeningen Ernst von der Recke".\nTre års flittigt arbejde med møder, oparbejdning af rekvisitter, fremstilling af dragter og regalier resulterede i at:\nLejr nr. 14 Ernst von der Recke blev institueret den 4. oktober 1980 med 109 patriarker.\nLejrens Fribrev blev givet af broder storsire Preben O. Rasmussen og er underskrevet af:\nLouis Kirkegaard Broderloge nr. 31 Hamlet\nPoul Warnke Olesen Broderloge nr. 55 Pax\nBørge Hansen Broderloge nr. 69 Frederik den 3.\nIb Lütkemeyer Broderloge nr. 69 Frederik den 3.\nVagn Andersson Broderloge nr. 84 J. F. Classen\nFribrevets original hænger i logebygningen i Hillerød, men kopier heraf findes i samtlige nordsjællandske logebygninger.\nLejrens første EMBEDSMÆND, der blev installeret på institueringsdagen, var:\nHovedpatriark Louis Kirkegaard Broderloge nr. 31\nFørste høvedsmand Poul Warnke Olesen Broderloge nr. 55\nYpperstepræst Svend Ivar Vilstrup Broderloge nr. 61\nAnden høvedsmand Poul Mikkelsen Broderloge nr. 31\nSkriftfører Søren Lykke Nielsen Broderloge nr. 69\nKasserer Bent Greisholm Broderloge nr. 55\nRegnskabsfører Vagn Andersson Broderloge nr. 84\nFungerende ekshovedpatriark Helge Petersen Patriarklejr nr. 6\nLejr nr. 14 Ernst von der Recke har hjemsted i Hillerød, men holder som vandrelejr regelmæssige møder på skift også i Frederikssund, Frederiksværk og Helsingør.\nHer ved udgangen af 2019 tallet havde lejren 109 medlemmer fra broderlogerne:\nnr. 31 Hamlet, Helsingør\nnr. 55 Pax, Hillerød\nnr. 61 Øresund, Helsingør\nnr. 69 Frederik den 3., Frederikssund\nalle beliggende i Frederiksborg amt under Ordenens "Distrikt 3 Nord- og Østsjælland".\nDigteren Ernst von der Recke (1848 - 1933), der var broder i loge nr. 4 Progres, blev umiddelbart efter, at Den uafhængige Storloge for Kongeriget Danmark I.O.O.F. var blevet institueret den 9. juni 1892, anmodet om at bearbejde den tids ritualer. Digterens smukke ritual blev på Storlogemødet i 1894 hilst med glæde og tilfredshed.\nSom det beskrives i Ordenens historie: "han omformede det oversatte ritual til stemningsbilleder af kraft og ynde, til alvorstale med livserfaringens kloge og bevægende varme og inderlighed. Det er en digters gerning, og det er lødigt digterværk, som stadig vil bevare sin levekraft".\nDesuden har Ernst von der Reckes digterværk efterladt os et stort antal ordens- og logesange. Ernst von der Recke ligger begravet på kirkegården ved Hillerød Kirke, og lejren har forpligtet sig til at vedligeholde gravstedet.\nLEJRENS SEGL henviser til digterens store evner, som Odd Fellow Ordenen i Danmark i så høj grad nød godt af - men seglet siger også: at det er patriarkerne, som ved deres adfærd, er med til at skrive vor lejrs historie og tegne dens omdømme.\nPå lejrens 10 års stiftelsesdag i 1980 skænkede patriarkerne lejren et billede af Ernst von der Recke, en flot udført kopi af kunstmaleren broder August Hærings maleri, som kan ses i Odd Fellow Palæet i Bredgade i København. Billedet, som er udført af hoffotograf Grethe Lissner, hænger i opgangen til logesalen i Hillerød.\nSom det er udtrykt i Odd Fellow Ordenens målsætning for sine lejre:\n"Lejren er samlingssted for en uddybende belæring af Ordenens etik. Lejren skal gennem sine medlemmer bidrage til videre udvikling af den ordensmæssige etiske forståelse i logen", således har patriarkerne fra lejr nr. 14 Ernst von der Recke i de forløbne år - efter bedste evne søgt at påvirke udviklingen af den etiske forståelse i deres respektive loger - som påbudet i ovennævnte målsætning så smukt udtrykker det.


Beskyt dit træ med de rette produkter - Boligindhold\nBeskyt dit træ med de rette produkter\nmaj 19, 2021 / Admin\nOrdet træbeskyttelse siger mere end rigeligt om, hvilken vigtig funktion denne type af maling er, hvis du ønsker at beskytte dine udendørs trædele, så de holder i langt flere år. Træbeskyttelse er nemlig afgørende for, hvor lang tid dit rækværk, skur eller andre træting udenfor holder i det danske vind og vejr. Hos https://www.maling.dk/maling/udendoers-maling/traebeskyttelse finder du et stort udvalg inden for forskellige former for træbeskyttelse og i forskellige mængder alt efter, hvor meget du skal bruge. Alle deres produkter er i høj kvalitet og til gode priser. De fleste af deres træbeskyttelser er fra danske Beck og Jørgensen og sikrer dig høj dansk kvalitet uden, at det behøver at koste dig en formue.\nBrug træbeskyttelse for at beskytte dit træ\nNår du bruger træbeskyttelse smøger du et tyndt lag beskyttende belægning på træet, der forhindrer fugt og væske i at trænge ind i træet og derved efterfølgende skabe svamp i træet, så det rådner og bliver nedbrudt. Derfor kan træ, der er blevet behandlet med træbeskyttelse holde i mange flere år, uden at man kan se på, at det har holdt i mange år. Du vil beholde det pæne bræt eller træ i rigtig god stand i meget længere tid, end hvis du bare maler det med almindelig maling eller måske endda slet ikke noget maling. Det er derfor en super god investering på længere sigt, hvis du sætter dig lidt ind i markedet for træbeskyttelse for at finde den helt rigtige model til lige netop det projekt i træ, som du skal bruge god og holdbar beskyttelse til.\nVælg gerne en åndbar træbeskyttelse\nDer findes flere forskellige typer af træbeskyttelse. Nogle kan noget helt særligt, og nogle er ret simple og sætter en ganske simpel beskyttelse på dit træ. Det kan dog i langt de fleste tilfælde anbefales, at du køber en åndbar træbeskyttelse, så træet kan få lov til at ånde igennem belægningen. Det holder træet sunder og mere holdbart på den lange bane. Den åndbare træbeskyttelse sørger for, at fugt fra træets indre kan komme ud igennem belægningen og ud i den frie luft, men at regn og dårligt vejr ikke kan trænge ind igennem beskyttelse. Det er derfor super smart at vælge en træbeskyttelse, hvor træet kan ånde igennem. Det er lidt ligesom, hvis du køber et par smarte og praktiske gummisko eller vandresko med det velkendte Gore Tex, hvor du kan ånde igennem og komme af med både varme og fugt, men regn og vand kan ikke komme den anden vej ind til dine fødder. Det er det samme princip, som den åndbare træbeskyttelse bruger, hvilket er smart i mange tilfælde.\nSørg for at vedligeholde dit hjem og have\nNår du bygger et helt nyt rækværk, skur eller andet med træ eller brædder i din have, kan det ofte være fristende ikke at gøre noget mere ved det i forhold til beskyttelse, da træet jo er helt nyt og ser pænt ud. Dog kan det sagtens betale sig allerede fra start af, at bruge træbeskyttelse på det.\nBolig & Indretning, Nyheder, Oplevelser & Inspiration\nFå kunst på væggen med et begrænset budget\nGiv køkkenet et helt nyt liv


Julia Childs Boeuf Bourguignon – Flys Kitchen\nPosted on 13. marts 2016 27. november 2018\nJeg har haft lyst til at lave denne ret et stykke tid, så jeg fandt opskriften på http://www.kvindetid.dk\nBoeuf Bourguignon er fantastisk vintermad. Den kan laves dagen før servering, da den om muligt smager endnu bedre dagen efter. Retten fik en renæssance i forbindelse med filmen Julia & Julie.\nBoeuf Bourguignon til 6 personer\n200 gram stykke bacon med fedtkant\n1,6 kilo skært oksekød\n3 kopper fyldig, ung rødvin, f.eks en Chianti\n2 til 3 kopper oksekødsfond eller oksekøds bouillon\n1 / 2 tsk. timian\n18 til 24 små perleløg, braiseret i bouillon\n500 gram champignon skåret i kvarte og derefter sauteret i smør\nSkær skorpen fra baconstykket, og skær bacon i små stykker. Lad fedtskorpe og bacon simre i 10 minutter i vand. Hæld vandet fra og tør.\nSauter bacon i olivenolie over moderat varme i 2 til 3 minutter så det bruner let. Tag bacon op. Tør nu oksekødstykkerne i køkkenrulle eller et viskestykke, da kødet bruner meget nemmere, når det ikke er fugtigt. Sauter kødet i det varme baconfedt, et par stykker ad gangen indtil kødet er pænt brunt på alle sider. Læg kødet sammen med baconen.\nI samme fedt brunes de snittede grøntsager. Hæld sauteringsfedtet fra og kom oksekød og bacon tilbage i gryden og tilsæt salt og peber.\nDrys melet over kødet, så det er med til at jævne retten\nTilsæt nu vin og bouillon, så kødet lige er dækket. Tilsæt tomatpuré, hvidløg, urter og bacon fedtskorpen. Lad det simre.\nSæt låg på gryden og stil den i nederste tredjedel af den forvarmede ovn. Lad det stå i ovnen 2 1 / 2 til 3 timer ved 185 grader. Kødet er mørt, når en gaffel kan gennemborer det med lethed.\nMens oksekødet er i ovnen, forberedes perleløg og champignons. Sæt dem til side indtil de skal bruges.\nNår kødet er mørt hældes indholdet af gryden i en sigte over en ny gryde eller pande. Tag fedtskorpen fra baconen væk. Skyl den gryde der har været i ovnen og put først oksekød og baconstykker tilbage i den. Fordel løg og champignon over kødet.\nI den anden gryde skimmes saucen med en ske. Hvis saucen er for tynd, kog den ned. Hvis for tyk, tilsættes et par spiseskefulde fond eller bouillon. Smag til med salt og peber. Hæld saucen over kød og grøntsager.\nServeringsforslag: Serveres direkte i gryden for det mere rustikke valg, eller arrangeres på et fad omgivet med kartoffelmos eller ris, og pyntet med persille\nI min version kom jeg perleløg og champignons tilbage i gryden, så skal man bare gå uden om lauerbærbladene, i stedet for at hælde det om og det fungerede fint.\njulia childs Bouf Bourguignon\nPosted on 5. marts 2016 27. november 2018\nPosted on 3. april 2016 27. november 2018\nSalat med ristet skinkekød\nPasta med bacon og laks\nTærte med løg, porrer og 🥓\nBlomkålstærte med rejer\nRavioli og oksekød


Sådan kommer du til Jerusalem - Andet - 2019\nVigtigste › Sådan kommer du til Jerusalem\nI 2008 underskrev Rusland og Israel en aftale, der annullerer turistvisum for deres borgere. Nu for at komme til Jerusalem, den gamle og hellige by, er det blevet meget lettere.\n- bekræftelse af reservationen\nBorgerne i Rusland, der har et gyldigt pas, kan frit og gentagne gange komme ind på Israels territorium, rejse og gøre transitstop. Du kan opholde dig i 90 dage i seks måneder (180 dage) i Israel uden at anmode om visum. Pilgrimme, der ønsker at besøge Jerusalems helligdomme og ligestilles med almindelige turister, har heller ikke brug for visum.\nHvis du opholder dig i Jerusalem til behandling, er det heller ikke nødvendigt med visum. Hvis det viser sig at for fuld behandling vil det tage mere end 90 dage, hvor visumfri ophold er begrænset, så skal du kontakte det israelske indenrigsministerium og forlænge opholdstiden. Medicinske institutioner er bekendt med proceduren og vil hjælpe dig med at stille dokumenter til fornyelse af tilladelsen.\nUdenlandske pas, som turisten kommer ind på Israel, skal være gyldig i seks måneder, regnet fra datoen for indrejse.\nNår man kommer ind i Israel, anbefales en russisk statsborger at have dokumenter, der skal fremlægges ved passeringskontrol, nemlig: returbillet til begge sider med ankomst- og afrejsedato, sygesikring, bekræftelse af hotelreservationen - stemplet og på hotellets brevpapir (til turister) et brev fra den medicinske institution (for dem, der har et medicinsk formål med rejsen). Også når du rejser, skal du have dokumenter, der bekræfter din solvens (for eksempel kontoudskrift).\nHvis du rejser på opfordring af en privat eller juridisk person, skal du have en invitation. Du kan levere originalen, fax kopi eller udskrivning af dokumentet sendt via e-mail.\nVisum er stadig påkrævet for diplomatarbejdere, for studerende, der ankommer til israelske universiteter, for frivillige og repræsentanter for religiøse kirkesamfund, der tjener i Israel, såvel som for dem, der har til hensigt at arbejde i staten.\nDen mest bekvemme måde at komme til Jerusalem er via Ben Gurion International Airport, som ligger 50 kilometer fra byen. Du kan komme fra lufthavnen med taxa i 25 minutter eller med bus. Den afgår hver halve time, vejen på det tager ca. 45 minutter.\nSådan kommer du til Jerusalem - 2019 Juni) ©


UGE 2 fra 10.marts - www.123hjemmeside.dk/Rendebaek\nInge Lise`s Paradis\nSpanien marts 2012\nUGE 1 fra 2.marts\nUGE 2 fra 10.marts\nUGE 3 fra 17. marts\nUge 4 fra 23.marts\nFotoalbum uge 1\nFotoalbum uge 2\nFotoalbum uge 3\nFotoalbum UGE 4.\nDen 10. marts Marked Almoradi - Cuevas del Rodeo\nEfter en lettere afstøvning af lejligheden, bad, og morgenmad går turen idag til markedet i 😲Almoradí en typisk spansk by, der ligger 12-15 km fra kysten. Byen har til hverdag sit normale dagligliv, der ikke er baseret på turister. Der holdes siesta fra kl. 14-17.\nHver lørdag er der markedsdag i Almoradí fra kl. 9-13. Markedet er på gaderne rundt om den charmerende kirke i centrum af byen.\nDer er en stor plads foran kirken med specielt tilklippede træer.\nI de omkringliggende gader, som stråler ud fra kirkepladsen er det meget populære marked. Til den ene side er gaderne fyldt med de boder, der har frisk frugt & grønt, blomster, friskbagt brød m.m.. Til den anden side er gaderne fyldt med boderne, der har tøj til alle aldre, sko, tasker, legetøj m.m..\nDet er en fornøjelse at gå i alle gaderne, der i dagens anledning er gågader. Man kan helt sikkert finde nogle gode tilbud. Meget er eventyrligt billigt, jeg kan gå helt amok 😉og købe bluser til kun 3 euro stykket, men gjorde det ikke.\nJeg købte såmænd bare et FAKIR bademåtte (Flemmings STORE ønske) .\nUndervejs blev jeg lidt småsulten og tørstig. Var hos Resraurante Basefri, C/Mayor og fik mig et par stykker tapas og en kop kaffeTapas kostede 1,50 euro pr stk. kaffen 1 euro. Jeg satte mig i solen og nød stemningen. En kvinde spillede på gaden på en hamonorgel medens en gamel mand løb tikkede rundt med en skål, Der var snak og børneleg på gaden så hyggeligt for en Dansk gammel kone. Pludselig for der 4 englændere op fra bordet ved siden af, de havde fået nokforlod bordet, tjeneren løb bagefter ned ad gaden med en øl i hånden. Englænderne kunne vist ikke tale sammen, synes der var for meget larm..... JOEE.. Vi har jo alle vore underlige måder at opføre os på😀\nMedens jeg sad og nød min mad, kom der en sød spansk dame og sin datter og satte sig ved mit bord, vi faldt i snak. Hun bor i Queseda og har en lille bitte lejlighed ved La Mata, som hun lejer ud. Hun bruger den selv for at stresse a i hverdagen med en handicappet datter. Og hun talte et engelsk jeg rigtig godt forstod😀 det er der ikke så mange der gør her😀 Om alt! ja! så har Amy arbejdet i Sweits og taler Tysk,Engelsk,Italiensk og Spansk. Vi fik udvekslet adresser og jeg blev budt ned til hende...😀\nJeg forlod markedet og kørte en tur ud i det blå, nyder naturen med de mange blomstrende mandeltrær - mimoser der står så flot og blomstrer i grøftekanten - ser de store sociale forskelle, der er mellem de Spanske borgere - og en hver by med respekt for sig selv har en golfklub!!!!!!!! kan det virkeligt være sjovt at gå rundt og se på et hul i en græsplæne??????\nTænkte NEJ ..... men måske er det til næste år jeg tager pilgrimsvandringen Caminoen (El Camino betyder "vejen"). . En rejse, som der siges at sjælen guider, og krop, sind og ånd må samarbejde for at gennemføre pilgrimsturen. (man kan jo også ta`cyklen)\nCaminoen er en pilgrimsrute på omkring 800 km., der starter i det sydlige Frankrig, fortsætter over Pyrenæerne, og går tværs over det nordlige Spanien. Det er en af de mest kendte pilgrimsvandringer.\n"El Camino de Santiago", "El Camino France", "Jacobsruten", der er mange navne for den ældste og nok mest kendte pilgrimsrute.\nDenne særlige pilgrimsrute er betrådt af kongelige, kristne, høj som lav. Selv Jesus, Den Hellige Frans af Assisi, Karl den Store og Pave Johannes XXIII, siges at have gået pilgrimsvandring på denne middelaldervej. Flere og flere går turen af spirituelle grunde, og det specielle ved denne rute er, at den ligger under Mælkevejen. Der er en særlig energipåvirkning i dette område, hvilket fører til at mange har usædvanlige spirituelle oplevelser i forbindelse med deres pilgrimsvandring. JOOOOEEE helt sikkert det skal prøves... engang.\nMit oprindelige mål idag var : Cuevas del Rodeo, Rojales (Grotterne i Rojales)\nGrotteområdet virker indbydende og attraktivt. Hver gang man kommer rundt om et hjørne, er der en ny spændende, dekorativ grotte med hvidmalede vægge og blå dør eller en fantastisk flot udsigt. Vi var der i oktober 2011 og blev facineret af hvor fantastisk, der er i området med grotterne..... og fantastisk svært at finde mellem alle de små ensrettede gader.\nJeg kørte ind i Rojales ad Calle Francisco Serrano, til jeg nåede broen over floden Seguro. Fandt en parkeringsplads og gik tilbage til gangbroen over floden og over gaden og op ad La Paz Cecilla. Her går man til højre ad Calle Castillo, og et stykke nede til venstre ad Calle El Rodeo. Den fører lige op til grotterne, og herfra er der vejvisning. (Man kan også køre derop men gaderne er meget smalle og svært at finde en parkeringsplads). Følg skiltningen til skolen (Colegio), så kommer man op til dem. Nogle af grotterne er åbne hverdage fra kl. 09,00 til kl. 13,00 og igen fra kl. 16,00 til kl. 19,00. Der er fri adgang.\n🙂I det område, vi i dag kender som Cuevas del Rodeo, hvor Rådhuset i Rojales i 1991 besluttede at støtte et projekt, der skulle fremme en plan til rehabilitering af de tilbageblevne grotters område.\nDe genoprettede dette underjordiske areal. Man ville på den ene side udvikle en ny bymæssig infrastruktur i det traditionelle område og på den anden side ville man lave et sted med stor kulturel værdi, natur og turisme. Et sted man kunne besøge.\nCuevas del Rodeo ligger på bjergskråningen bag landsbyen Rojales. Det er et ret stort område, hvor man går op og ned ad skråningen ad stier, veje og trapper. Langs stier og veje er vægge og kantsten malet hvide. Andre steder er der bygget kampestensvægge, hvor lav grøn beplantning vælder ned over væggen eller der vokser grønne planter op ad væggen. Imellem det grønne er plantet kaktus.\nDet virker indbydende og attraktivt. Hver gang man kommer rundt om et hjørne, er der en ny spændende, dekorativ grotte med hvidmalede vægge og blå dør eller en fantastisk flot udsigt.\nHer oppefra ser man ned over landsbyen, markerne, plantagerne og bjergene i baggrunden.\nDet er et vidunderligt fredeligt område, hvor beboerne sidder på bænke og sludrer, og hvor hunde og katte døser i solen eller "snakker" med mennesker, der går forbi.\nNogle af de firbenede er meget kælne og indladende. Specielt kattene UFF... kan altså ikke li når de smyger sig om benene... Tænker!!!🤒 lopper..osv... Duer,Høns og haner spankulerer rundt og ser ud som om, de ejer det hele.\nForan grotten nr.13 ligger en åben terrasse. Damen, svensker der inviterede mig ind og se hendes kunsværker, og sagde, der var dejligt køligt om sommeren og lunt om vinteren. Hun holder kreative kurser og kurser i daglig spansk....... ja !! jeg blev tilmeldt et kursus den 20... marts.......😀😀😀😀\nDen mest spændende og veludbyggede hus-grotte er Casa de las Conchas et helt slot. Ydermuren er dekoreret med muslingeskaller af forskellige slags og farver, og på toppen af muren og på små tårne er anbragt grønne planter i store krukker. Blåmuslinger bliver hovedsageligt brugt til dekoration og til billedudsmykning på væggen mellem de andre skaller. Ind i mellem er der mønstre med spejle og kakler. Der er bygget fantasifulde tårne og dekorationer på toppen af muren.\nDette fantastiske bygningsværk er terrasserne til deres hjem inde i grotten. Den nederste terrasse er helt dækket af vin, som vokser ind over terrassen. Det har taget 12 år at dekorere huset.\nI Sala Mengolero har Josè Manuel Trives Filiu udstilling af sine malerier. Her er åbent hver dag kl. 09,00 til kl. 13,00 og igen fra kl. 16.00 til kl. 19,00.\nSidsr vi var her havde Johannes Bjoerner udstilling her:-)\nTaller de Escultura y Piel var lukket\nTaller de Ceramica y Alfareria har desværre lukket, den kunne jeg godt tænke mig at se, for i væggen foran grotten er indbygget en meget særpræget keramisk plade, der gør tilskueren nysgerrig.\nI Taller de Escultura eller "baren" der er en behagelig luft og atmosfære inde i hulerne. Udenfor er bygget terrasser i forskellige niveauer med borde, stole og bænke, hvis man foretrækker at nyde sin drink udendørs. Midt på en af terrasserne vokser et figentræ. En vand koster 1 €.\nFra denne terrasse har man en pragtfuld udsigt over byen, landskabet og bjergene i baggrunden. Især om aftenen er det vidunderligt at sidde her og nyde solnedgangen. Eller modsat om morgenen betragte solens første stråler, der giver nogle fantastiske lys- og skyggevirkninger på bjergsiderne.\nTaller de Pintura y Serigrafica er moderne malerier og brugsgenstande.\nTaller de Madera er lukket.\nKunstnerne er ikke forpligtiget til at have deres grotter åbne, fordi de har arbejde. De kommer og går, som det passer dem. Den største chance for at se flest grotter åbne er om lørdagen, men ingen kan svare på, hvornår de har åbent.\nMidt i det hele findes en "picnicrestaurant" med borde og bænke, hvor man kan slå sig ned med sin medbragte mad og drikkevarer.\nØnsker en gruppe at se grotterne, ringer man til information. Det er telefonnummer 966 714 160. Gruppen bliver vist rundt, men der er ingen garanti for, at grotterne er åbne. Grotterne ejes af kommunen, og kunstnerne ansøger om tildeling af en grotte.\nRådhuset har afstået grotteværkstederne til kunsthåndværkere og kunstnere, som i stedet for tilbyder kommunen nogle årlige aktiviteter i relation til deres erhverv. Det kan være aktiviteter på skoler, korte kurser i kunst og udstillinger.\nMan ønsker at fremme samarbejdet og dialogen mellem skoler, samfund, miljø og kunstnere og kunsterhverv for at udbrede kendskabet til kunst. Det medvirker til at sprede kulturen og indblik i nye kunstformer.\nSelvom der er lukket i de fleste grotter, er det et dejligt område at spadsere rundt i og nyde stemningen, udsigten og stilheden.\nI Vega Baja området var der ikke tradition for at bo i grotter som i f. eks. det sydlige Murcia eller i Andalusien, men i slutningen af det nittende århundrede begyndte man at benytte grotterne som beboelse på grund af nedgangstider.\nDet var billigt, man skulle ikke købe materiale til at bygge med.De mennesker, der boede i grotterne, var ikke specielt fattige, men manglede penge. De arbejdede hovedsagelig ved landbruget og på markerne. De flyttede op i grotterne, fordi de her var i sikkerhed for regn og oversvømmelse, når floden Seguro gik over sine bredder.\nI grotterne levede man som i andre spanske hjem på den tid. Vandet, man brugte i husholdningen, var regnvand, man samlede op i vandingskanaler og store bassiner. Hvis der blev mangel på vand, hentede man det fra floden.\nKøkkenerne i grotterne lå enten i en grotte for sig selv eller i en grotte med aftrækskanal inde i selve hovedgrotten, der bestod af flere grotter i forbindelse med hinanden. I køkkenerne havde man et muret ildsted, hvor man lavede mad. I forbindelse med køkkenet lå spisestuen. Når man skulle vaske sig, hældte man vand op i et vandfad. På den tid var der ikke noget, der hed badeværelse. Toilettet var et das, der var gemt af vejen.😀Som i Danmark.\nI slutningen af 1960'erne og begyndelsen af 1970'erne begyndte man at flytte fra grotterne som bolig. Tidligere var alle grotter beboede. I 1970'erne immigrerede mange spaniere til andre Europæiske lande for at arbejde og forlod deres hjem i grotterne, der nu stod tomme.\nMen det var imidlertid ikke alle, der flyttede, så de tilbageblevne og den nye gruppe som flyttede ind i de forladte grotte gjorde dem mere beboelige ved at bygge huse uden på grotterne (køkken og bad) og dannede en ny typologi: Hus-grotter.\nNogle af grotterne blev brugt til materialer til vand, lys, veje og stier. I de forladte grotter legede byens børn og smed deres ting alle vegne, samt at andre brugte dem som affaldspladser, derfor var de efterhånden i en sørgelig forfatning.\nDa folk vendte tilbage fra udlandet, bosatte de sig hovedsageligt i landsbyen og glemte deres grotter, mens andre byggede huse uden på grotterne. Der er grotter i hele det bakkede område bag byen, men de fleste er gemt bag større eller mindre huse.\nNOK om det ...stadig fantastisk.... fandt hjem var lige en tur inden om mercando.... for at købe lidt brød.. ville ud og spise ...for det der komfur som ikke forstår sig på mig..... er stadig uvildig til at lave mad på.\nHOLD da op ... komfuret tændte idag😀 og nu da det er varm så må jeg hellere holde det igang😉 fik lavet noget mad .... ikke noget særligt bare grøntsager og en dåse tun i tomat. havde købt en Spansk desert til hygge med kaffe..\nAftenen gik med at opdatere billeder en snak på skype og Godnat ole..... mange oplevelser på blot èn dag nåede dog ikke tagterrassen....ikke stresse ikke stresse... knus fra mig til dig for at du har læst hele mit lange foretagsomme hilsen🙂\nCuevas del Rodeo, Rojales (Grotterne i Rojales) udsigten over byen.\nDen 11.marts - Lejligheden\nDet er søndag og solen er hejst til sit højeste😀 Lækker morgenmad, - skype, -wordfeud og mange planer for dagen........ men......men.......\nDer er for lækker her...😀. og tagterrassen og liggestolen skal jo ik forsømmes....\nSå dagen blev en af dem......😉 med en super god bog Tre kvinder -to verdener -en historie nemlig "Niceville" af Kathryn Stockett så min verden har handlet om USA. 60ernes Missisippi. Den nye racelov er netop blevet indført. Adskillelsen mellem sorte og hvide er pludselig ikke længere lovlig. Ku Klux Klan hærger, og sorte lever i skræk og rædsel.\nEn skøn bog som er svært at lade ligge, sad midt i bogen til aften ude på altanen og nød en sangria - havde helt tid og sted.\n........ tænkte også på al den uvenskab og ondskab, der tilstadighed er mellem mennesker.\nHvorfor ???? .... måske skal man være lige så gammel, som jeg og have tilsvarende erfaringer!! for at vide, at de år.... vi har fået givet ikke varer evigt...... men måske allerede stopper i morgen.\nHvis det skulle ske for mig, så håber jeg, at jeg har fået tilgivelse af de, jeg har gjort fortræd.😘\nJa..😮 der har været mange filosofiske tanker i dag........ Hvorfor var det lige ham min Tipoldefar Jens Jacobsen rejste/emigrede til USA som 60 årig.....😀 Skal man gøre det samme ? blot til spanien!!!\nHar spillet en del Wordfeud idag ... tak til jer, der gider spille med mig.. mit navn er Rendebaek - hvis du skulle få lyst at tage en dyst.\nHilste lige på Flemming til aften på skype.... hyggeligt\nJa og så var der jo Lykke på DR. og hun blev gift. Jeg bliver så glad i skralden når jeg ser hende..... Så dejligt at Bjarne har fået lavet inet i lejligheden...😀 Jeg\nkan se danske nyheder... film... og følge med i hvad der sker i det store udland.\nOg fjernsynet virker også der er spanske udsendelser der også viser det brænder i skovene omkring Valencia. Det har vist været den tøreste vinter siden 1946 i spanien.\nTror det er sengetid.... i morgen glæder jeg mig til spinning men Bernie der danser på cyklen og at hente Joan i Alicante lufthavn, vi skal have nogle hyggelige dage sammen..... Godnat sov godt😉\nDen 12. marts Spinning - Joan kommer\nEn varm og herlig morgenstun. Det er Bastians 2 års fødselsdag...😘 sådan en dag vil jeg jo gerne have været hjemme og kunne kramme ham. Må nøjes med sms. Kunne ikke få telefonen til at virke .\nDet er dagen, hvor jeg får besøg fra Danmark, Joan kommet i 4 dage det bliver hygggeligt.\nDagen blev brugt til at handle lidt ind i Lidl, manglede noget vand og så skal der jo også være lidt i køleskabet...... JA... til morgenmad ...... problemet med at finde ud af det, er vist for mig ganske umuligt, nemmere var det😀 dengang man kun skulle dreje på en knappe😀\nEftermiddagen på tagterrassen og snakke lidt skype . Flemming ville hjælpe Joan godt med flyet i aften.\nJeg skulle ned og spinne med skønne Bernie på Howards i spejlsalen...\nud og have noget at spise.. spiste på kinesisk.... lækkert et srørre fiskebord findes vist ikke, og så blev maden stegt medens jeg så på det.... Frisk og lækkert ... 10 euro meddrikkevarer og det hele.\nHjem og skype ... for at se om flyet holder tiden.\nFlemming havde fundet nogle, som ville hjælpe Joan på flyet og finde mig i Alicante.\nNÅÅÅÅÅÅÅÅÅÅÅÅÅÅÅÅÅÅ.. ja hvad kan man vente... 😠Tror Ryan air skal have lavet sin flyveplan om til Alicante. 1 times forsinkelse vist et problem, som er på hver fredags ture... og samme historie som bruges hver gang .... forsinket fra Polen.\nJeg kørte fra Rojales, så jeg var sikker på, at kunne nå det forsinkede fly.\nHyggede mig lidt med de mange danskerer, der stod og ventede på venner - børn og børnebørn.\nKl. 00.30 kom Joan ud af porten frisk og frejdig, sammen med en af de medrejsende som Flemming havde mødt i Billund. Det var da rigtig sødt af dem de havde snakket og hygget i flyet.\nHOVVV... (til dig der engang skal ud og rejse) Tag ikke hårshampo - deo - og andet af den slags med i flyet .....Tolderne snupper det.\nJoan havde i anledningen været ude og købe nyt af alt ... OG så snuppede de det fra hende... Ærgerligt...Ærgerligt..\nVi kørte til lejligheden fik en god rejemad og et glas Cava..... på hovedet i seng kl. var blevet 3.00\nDen 13. marts -Engelsk marked-kinabutik-\nEndnu en dejlig morgenstund med sol og varmen kom krybende ind gennem de åbne vinduer.\nVi hyggede denne morgen med et godt morgenbord.... uden mælk og havregryn.\nVi planlagde hvad der skulle ske i løbet af dagen.\nFik rydet lidt op og så en tur på det engelske marked som ligger på Guardemar vejen. Det var hyggeligt at gå rundt der .... markedet ligner til forveksling røde kors genbrugsmarked. Fandt ikke noget der var specielt sjovt der.\nVi kørte ind i Lidl Joan havde brug for en deo istedet for den som tolderne tog fra hende.\nKlokken var blevet mange så hjem og smøre et par håndmadder at tage med på terrassen. Solbade i et par timer sååå kaldte tandlægen på mig, idag skulle jeg have taget aftryk og fik sat en midlertidig tand op.\nHan er mega sød den tandlæge... har humor... er meget omsorgsfuld og effektiv, så er det næsten en fornøjelse at gå til tandlæge.\nEfter en time forlod jeg huset og kørte hjem igen.\nJoan var klar tl en tur i det blå... vi havde vist også fået nok sol for dagen... havde ligget og badet i 30 grader med høj sol.\nVi gik en tur rundt om golfbanen ... halvvejs stoppede vi ved en bar og fik et glas koldt hvidvin og nød solen og varmen. En tur på ca. 3 km.\nVi havde aftalt en tur ud i den kæmpe store Kinabutik - gik lidt rundt og funderede over de milioner af ting der er i den store bygning.\nDerfra kørte vi en tur ud til Almoradi for at finde et rigtigt spansk spisehus - og det fandt vi. Vi blev vist til et bord - bestilt uden helt at være kla over hvormeget og hvad vi bestilte...\nDer blev serveret 1/2 flaske rødvin og vand / brød og tunsalat som startet / Lækker cremet tomatsuppe/ stegt kylling m. skinke, spejlæg og promfritter/ og dessert Timirasu.. OG PRISEN FOR ALT DET ER 9 EURO = ca.70 kroner\nVi blev så mætte og sløve at det var tid at trække hjemad.\nKl. var 21.30 og vi blev enige om at gå i seng og være friske til strabasserne i morgen... Godnat sov godt.... krammer herfra\nOppe kl. 7.45 en ny fantastisk dag venter forude. Morgenkaffen ja!! den vigtigste af alle måltider blev indtaget, medens solen varmede lejligheden op igen efter en kølig nat. Det er så dejligt at mærke solens kraft, når vinduerne åbnes strømmer der varme ind.\nVi fik vasket op og pakket sammen til strandtur og gå turen, som vi havde aftalt. -\nJa så opstår jo spørgsmålet?? hvilket fodtøj!!!\nVI HAR JO INGEN SKO.....og tasker!!\nVi kørte en tur ned til Queseda ...hævede penge, skal jo til.... vaskede bilen og ikke mindst benzin ÅÅÅÅ........ nej disel på bilen godt at Dichmann har skrevet og påsat DISEL inde i låget....... ja! så blev jeg også klogere den dag.... 😲\nVi kørte til Torrevieja ..... en tur til indkøbscentret fik købt vand til turen. spiste frokost en flutes lignende ting med salat og skinke - cola - og chips.\nVidere derfra og til San Pedro Del Pinatar/Las salinas.\nDens oprindelse går tilbage til den ældre stenalder, selvom bopladserne, hvor de fleste rester, man har fundet, er fra Romernes og Arabernes tid. Romerne satte stor pris på området, fordi de udviklede en vigtig saltindustri.\nByen San Pedro fik sit navn i begyndelsen af det syttende århundrede, hvor fiskerne byggede et lille tempel, som de tilegnede deres apostel San Pedro. Ved byen voksede et udstrakt skovområde bestående af pinje træer, som på daværende tidspunkt hed "El Pinatar". Derfor blev byen opkaldt efter stedet, hvor den lå og kom til at hedde San Pedro del Pinatar.\nSan Pedro del Pinatar dækker et areal på 22 km² og er beliggende ved Mar Menor, som er den største naturlig saltsø i verdenen og et af de mest værdsatte turiststeder ved Middelhavet.😘\nDens oprindelse går tilbage til den ældre stenalder, selvom bopladserne, hvor de fleste rester, man har fundet, er fra Romernes og Arabernes tid. Romerne satte stor pris på området, fordi de udviklede en vigtig saltindustri. Der var også meget søfarts trafik, hvor de formodentlig har haft en kolonisation med industri. Det har kunnet lade sig gøre, da der var åbent ud til Middelhavet.\nRomerne tilbragte deres fritid her. Fra den tid af historien har man fundet rester af romerske villaer, mønter osv. De regerede over den Iberiske halvø, som de kaldte Hispania i mere end 600 år fra 218 før Kristi og til 409 efter Kristi.\nDet smukke landskab, som vi i dag kender som Parque Regional y Salinas de San Pedro, blev dannet af romerne, da de udnyttede området til saltproduktion. Det er Spaniens vigtigste marskland og et paradis for fugle. Her finder man flamingoer, der hviler på træk til Afrika.\nAndre fugle, man kan se, er måger, ugler, fiskehejre, sølvmåger, hvide ænder, hønsefugle klyder, terner, storke, skarv m.m. I virkeligheden er der mere end 100 fuglearter, som bygger reder og hviler i sandbankerne og -klitterne. Fra udsigtstårnet kan man i ro og mag betragte fuglelivet.\nParken er et skrøbeligt og sart økosystem, og man skal være meget forsigtig og kun gå på de anførte steder, ikke gå ud i klitterne eller vegetationen og ikke forstyrre fuglene, men bruge kikkert. Hunde skal føres i snor. Ruten er let at gå, og et besøg tager ca. to timer. Parken blev erklæret Regional Park i 1985.\nKong Alfonso den XI (14. århundrede) elskede at jagte i fyrreskoven, hvor der bl.a. levede vildsvin. Havnebyen var i middelalderen hovedstad i kongedømmet Murcia. Fra havnebyen udskibede man frugt og fik i stedet hvede fra Sicilien.\nFor at komme til Parque Regional y Salinas de San Pedro kører man til venstre i rundkørslen, når man kommer til San Pedro, lige ud i den første rundkørsel, derefter til venstre i næste mod havnen. 😀Ja!!! og man må godt køre flere gange rundt i rundkørslen for at finde rette vej😀\nVejen bugter sig gennem parken, hvor der er hav, kanaler og sandbanker på begge sider. Den fører ud til havnen, som er et meget lukket område. På højre side ser man saltminerne med saltbunkerne, der er lige så lukkede for uvedkommende. OGGGG... dog man kan gå bag om restaurationen og se de høje bjerge af salt.( se fotoalbummet)🤩\nKør tilbage til parkeringspladsen og gå gennem Parque Regional. Her er bygget gangbroer og spadserer stier, som man skal holde sig på, står der på skiltene. Man kan gå eller cykle rundt i parken, der er et utrolig smukt og interessant areal med saltflader, salt marsk, områder med rør, strande, sandbanker, fyrretræer, lunde, træ klynger, buske osv. Hele området er på 900 hektarer, og det tager et par timer at komme rundt.\nLangs parken mod Middelhavet er der vidtstrakte strande, hvor man kan tage en dukkert bla. Playa del Mojon.\nVi kørte til San Javier og gik en tur ud af Strand stien kikkede på Flamingoerne og den gamle mølle og en tur hen ad stranden og fandt et leje i sandet:-))\nFik os lidt sol på maveskindet........ nogle timer, der var dejligt varmt og skønt at ligge der og blive omfavnet af solens varme\nDa vi havde fået nok af solen og vi havde aftalt en tur i naturparken omkring saltøen ved Torrevieja kørte vi videre mod søen. Den ligger smukt omringet af to saltsøer med naturparker, som med deres micro klima har en økologisk og gavnlig virkning på helbredet.😀😀😀 (Skal jo have sendt Joan hjem igen brun, sund,rask og lækker)......HI..Hi....\nOmrådet omkring Torrevieja er af verdens sundheds organisationen WHO udnævnt til et at verdens sundeste områder pga. sit unikke mikro klima. Det unikke klima bevirker at mange mennesker med Psoriasis, gigt og lungesygdomme rejser til Costa Blanca kysten da klimaet her har en gavnlig virkning på helbredet.\nSaltsøerne har den effekt på klimaet at den megen salt udtørrer luften således at luftfugtigheden er meget behagelig modsat det sydlige Spanien, hvor varmen føles ulidelig om sommeren. Sommeren er derfor meget behagelig med sine 27-30 grader samtidig med at de høje bjerge umiddelbart uden for byen giver læ og sikrer at vinteren er behagelig. Temperaturen i denne del af Spanien ligger om vinteren gennemsnitligt 3 grader over temperaturen i det sydlige Spanien og det gør samtidig området til Europas varmeste område om vinteren.\nNaturreservatet med saltsøerne der strækker sig over et område på 3700 hektar er et fuglereservat , hvor fuglene mellemlander på deres vej til og fra Afrika. Der er set mere end 50 forskellige fugle, og her er konstant 500 flamingoer i søen. Her er sat flere observations huse op langs søen, og de er bestemt et besøg værd. Der er vandre og cykelruter rundt om søerne og i området.\nVi parkerede bilen neden for den store parkeringsplads og gik en tur ned til søen en lille kanin sprang foran os på marken... sjov beplantning der er der og utroligt, der kan gro noget i det salte område.\nVi gik ned til marsken og satte os ind i en af observationshusene😎 der er bygget rundt om søen og nød stilheden - freden - og fuglelivet. ud fra hvor vi sad var der en lille ø som var besat af skarven.\nVi kørte hjem og gjorde os færdige til aftensmaden....... Det der kumfur vil altså ikke igang ...... så vi kørte til Guardemar og fandt et lækkert spisested ned til middelhavet. Vi fik kylling - salat med tun - og ingen remulade til promfrits.... Hi..Hi.. sennep og mayonaise/ketsjup... var man kunne få...\nsluttede af med en kop kaffe og chokolade.\nEn hyggelig dag var gået og vi fandt hjem i vor seng.\nRundkørslen til stranden:-))\nDen 15. marts\nTorsdag idag er det det lokale marked der tæller... Rojales marked et marked med det hele og billigt alt muligt.\nMorgenmaden blev indtaget og så ellers afsted..... ned i byen.\nHer gik vi mellem alle boderne gennem grøntsagerne .... og nød stemningen.\nVi kikkede sko - tøj - smykker - og undertøj😀 ... UHA....som tiden dog gik pludselig var det blevet frokosttid... og vi havde jo en aftale der hed Guardemar strand og thaimassage..😀\nSå hjemad det gik og ned til Guardemar, synes dog det så lidt underligt ud, da vi kørte gennem byen ligesom støv der trak gennem gaderne. Mon de havde væltet et hus??? eller brudt andet støv fremkaldende ned.\nDa vi kom ned til P-pladsen ved standen, var det som der var en mur, så vi ikke kunne se havet blot 30 meter fremme. og køligt var der trods solen forsøgte at titte igennem. Det var Havgus.....🤨\nHavgusen ligger som en mur ud for kysten på den nordøstlige side af spanien.Det var et imponerende syn, der mødte indbyggerne i den spanske by, Guardemar da den 'mur' af tåge trillede ind over kysten og ødelagde en ellers flot solskinsdag.\nVarm luft over koldt hav gav tåge🤨\nMens størstedelen af Spanien lå hen i strålende solskin med over 25 grader og dermed en regulær sommerdag, så sendte en svag vind mellem nord og vest en ubehagelig kold tåge ind over den spanske nordkyst og Biscaya-bugten.\nDen varme og ret fugtige luft over det endnu relativt kolde hav gav anledning til dannelsen af tåge eller havgus, som i den svage vind drev ind over kystområderne.\n😀Vi kørte tilbage til lejligheden der skinnede solen fra høj himmel og temperaturen var 26 grader.... smækkede os på liggestolene og nød resten af dagen der.\nJeg smuttede en tur ned at Spinne hos Bernie ve Harward`s hjem i bad uha... hvor man dog har stresssssss...... 😉\nOG så ud at spise ..Joan vil gerne have en god bøf, beanaise og promfrits... svært at finde i spanien....\nMen på Asian work kan man få lige alt det kød man har lyst til... så det blev der vi nød vores sidste aftensmad sammen.\nEfter maden tog vi hjem og på hovedet i seng efter endnu en solrig dejlig dag.😘\nInga L. | Svar 16.03.2012 13:55\nHej . Glæder mig til snart at læse nyt fra dig ). HUSK LIGE ØNSKER ØNSKER når du slapper af i det dejlige vejr kunne det måske lade sig gøre ? ) Knus\ndyveke | Svar 14.03.2012 15:13\nlyder til at i rigtig hygger ,glæder mig til at læse mere fra dig søde Knuz og hils Joan. og tillykke med barnebarnet\n17.07 | 21:01\nHar du en adresse til Mudderbad i San Pedro del Pinatar?\nVi er meget nysgerrige på det :)\n16.03 | 13:55\n14.03 | 18:43\nHej , Hvor er det skønt at læse din dagbog , du får da rigtig oplevet noget . Hvis du finder Poul Pava servietter må du gerne tænke på mig . Knus Inga .\n14.03 | 15:13